Ouerpare rou ná kinders sterf | Maroela Media
Ouerpare rou ná kinders sterf
Twee ouerpare van onderskeidelik die Vrystaat en die Oos-Kaap is in rou gedompel ná hul kinders in fratsongelukke gesterf het.
Juan (38) en Jani Greeff (28) se dogtertjie, Juané, is Donderdag op hul plaas in die Vredefortkoepel in die Vrystaat dood nadat die plaasvoorman per ongeluk oor haar gery het.
Fred en Marché Holtzhausen het op dieselfde dag hul seuntjie, Malan, aan die dood afgestaan nadat Marché hom per ongeluk doodgery het by hul huis in Graaff-Reinet, berig Rapport. Kapt. Bradley Rawlinson, polisiewoordvoerder, het gesê die tweejarige seuntjie is ernstig beseer toe sy ma agteruit gery het sonder dat sy geweet het die kind is agter haar motor. Malan is na die Midlands-hospitaal geneem, maar is met sy aankoms daar dood verklaar.
Klein Juané was baie lief vir die plaaslewe.
Herman van Wyk, Juané se oupa, het intussen aan Maroela Media gesê sy kleindogter sou volgende maand twee jaar oud geword het.
"As haar ouers in die oggend wakker word en daai pragtige mensie met die pragtige glimlag is nie meer daar nie, dan is dit baie seer en swaar."
Die Greeff-egpaar het Donderdag inkopies gaan doen in Potchefstroom voor hulle na hul plaas Mooihoek teruggekeer het. Hulle het die pakkies begin uitlaai en Juané het ook uit die motor geklim.
Juané Greeff het 'n glimlag op almal se gesig gesit.
"Sy het 'n poeletjie water gesien en daar gespeel. Die voorman het van die ander kant af gekom en gesê hy gaan gou van die werkers aflaai. Hulle [die ouers] het eers besef hy gaan dadelik ry toe die bakkie aangeskakel is. Hulle het daar aangekom net nadat hy oor haar gery het."
Volgens Van Wyk is die voorman, in sy vroeë 20's, gewoonlik baie versigtig. "Hy sal altyd kyk of daar diere of iemand agter die bakkie is. Hy is in sak en as. Hy was lief vir haar en sy vir hom."
Juan boer voltyds en is 'n pastoor by die AGS-kerk in Vredefort en Jani is 'n onderwyseres. Die egpaar is in April drie jaar getroud.
Jani is sewe maande swanger met 'n seuntjie. "Juané was so opgewonde oor die koms van haar boetie.
"Sy het geweet hy is op pad en as ons van hom gepraat het, dan het sy gehardloop en haar ma se maag gevryf."
Van Wyk sê Juané was baie spesiaal vir almal wat haar geken het. "As sy by 'n vertrek ingekom het, het almal 'n glimlag op die gesig gehad. Sy het almal gelukkig gemaak en diep onder hul vel ingekruip."
Volgens Van Wyk het Juané se ouers steeds baie vrae oor hoekom dit met hulle dogtertjie moes gebeur.
"Sy was 'n vrolike engelkind wat altyd aan die huppel was. Sy was 'n klein boeremeisie in murg en been. Sy was lewenslustig en lief vir die wêreld."
In die nuus Oos-Kaap Vrystaat
Ek is só bitter jammer vir hierdie ouerpare en families. Dit is absolute gru-ongelukke, nie die gevolg van agterlosigheid nie. Niemand, maar niemand, kan 24 uur, elke minuut van die dag of nag, n kind onder oë hou nie. Dis tragiese ongelukke. Baie sterkte.
Dis hart vetskeurend verby. Daar is net nie woorde van vetyroosting nie. Here ek bid en vra hier dat U l hierdie families sal optel in hierdie bitter swaar en hartseer tyd en dra hulle elke een in U arms en omvou hulle met U liefde en Grenade vir vrede in hulle Harte. Amen.
Ek sal julle bly opdra in my gebede
My oudste kleindogter word ook volgende maand 2jr oud en haar Mammie is weer swanger met nog n sussie wat nou enige oomblik gebore kan word. As Ouma het my kleindogter my hele wereld positief omgekeer en is ek as mens soveel ryker. Die liefdesband is baie sterk en my seun en sy vrou is oor versigtig met hul dogtertjie. Ek wil myself nie indink hoe hierdie ouerpare voel nie. Die smart is baie rou en mens het verwyte wat jy nooit sommer sal kan wegstap vanaf nie. Mag die 2 kindertjies RIV en die ouers krag en genade kry… Lees meer »
Ai mense, my hart breek vir die ouers! Juané laat my baie dink aan my jongste wat ook nou 2 is… My pa het oor my ook gery toe ek so klein was, maar gelukkig nie met die wiele nie en was nie ernstig beseer nie.
Hierdie was niemand se skuld nie…dit was ongelukke. Ma en pa gaan hulle self verwyt dis nie nodig dat mense wat hulle nie ken nie dit doen nie. Sterkte aan almal